Ir-Regolament tal-Kummissjoni (KEE) Nru 1436/98
tat-3 ta’ Lulju 1998
li jawtorizza ċerti addittivi fl-għalf tal-bhejjem
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill (KEE) Nru 93/113 ta’ l-14 ta’ Diċembru1993 dwar l-użu u l-marketing ta’ l-enżimi, il-mikrorganiżmi u l-preparazzjoni tagħhom fl-għalf ta’ l-annimali [1], kif emendata bid-Direttiva tal-Kunsill 97/40/KE [2], u b’mod partikolari l-Artikolu 5 tagħha,
Billi d-Direttiva tal-Kunsill 70/524/KEE tat-23 ta’ Novembru 1970 li tikkonċerna l-addittivi fl-għalf [3], kif l-aħħar emendata bid-Direttiva tal-Kummissjoni 98/19/KE [4], tistabbilixxi li l-addittivi l-ġodda jew l-użu l-ġdid ta’ l-addittivi jistgħu jkunu awtorizzati b’aġġornament mal-progress fit-tagħrif xjentifiku u tekniku;
Billi d-Direttiva 93/113/KE, b’deroga mid-Direttiva 70/524/KEE, tawtorizza lill-Istati Membri li jippermettu b’mod proviżorju l-użu u l-marketing ta’ l-enżimi, tal-mikrorganiżmi u tal-preparazzjoni tagħhom fin-nutriment ta’ l-annimali;
Billi minn eżaminazzjoni tad-dossiers, ippreżentati mill-Istati Membri bi qbil ma’ l-Artikolu 3 tad-Direttiva 93/113/KE, tindika li ċertu numru ta’ sustanzi fil-gruppi ta’ l-enżimi u tal-mikrorganiżmi jistgħu jkunu awtorizzati b’mod proviżorju;
Billi l-Kumitat Xjentifiku għan-nutriment ta’ l-annimali wassal opinjoni favorevoli fir-rigward tan-nuqqas ta’ ħsara ta’ dawn is-sustanzi;
Billi l-miżuri li hemm provediment dwarhom f’dan ir-Regolament huma skond l-opinjoni tal-Kumitat Permanenti dwar l-Għalf,
ADOTTAT DAN IR-REGOLAMENT:
Artikolu 1
Is-sustanzi li jappartjenu għall-grupp "enżimi" u elenkati fl-Anness I ta’ dan ir-Regolament jistgħu jkunu awtorizzati bħala addittivi fin-nutriment ta’ l-annimali permezz tal-kondizzjonijiet stabbiliti f’dak l-Anness.
Artikolu 2
Is-sustanzi li jappartjenu għall-grupp "mikrorganiżmi" elenkati fl-Anness II ta’ dan ir-Regolament jistgħu jkunu awtorizzati bħala addittivi fin-nutriment ta’ l-animali permezz tal-kondizzjonijiet stabbiliti f’dak l-Anness.
Artikolu 3
Dan ir-Regolament għandu jidħol fis-seħħ fi-l ta' Lulju 1999.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 ta’ Lulju 1998.